У складу са Планом приоритетних циљева и активности свих органа државне управе и служби Владе за унапређење ИТ сектора у Србији[[1]](#footnote-1) и Акционим планом за спровођење програма Владе, Завод за вредновање квалитета образовања и васпитања (надаље: Завод) у сарадњи са ресорним министарством развио је обуку под називом

***Обука запослених у основним и средњим школама за примену инструмента за самовредновање и процену дигиталних капацитета школе – Селфи****.*

Обука има за циљ да олакша школама да планирају и реализују самовредновање дигиталне зрелости школа уз помоћ Селфи инструмента. Завод организује другу итерацију ове обуке и позива трочлане тимове из основних и средњих школа у републици Србији да се укључе.

**Шта школа добија учешћем?**

* Снимак тренутног стања развоја кроз конкретан извештај који укључује графиконе и препоруке. Инструмент за процену сопствене праксе је заснован на резултатима научних истраживања и искуствима из образовне праксе.
* Подаци добијени коришћењем Селфи инструмента могу да помогну да се увиди оствареност стандарда 6.2. Правилника о стандардима квалитета рада установе („Службени гласник РС, 81/17 - Просветни гласник“, бр. 14/2018).
* Добијени извештај је релевантна основа за припрему Плана за унапређивање рада установе и Школског развојног плана.
* Прилику за самопроцену која укључује директоре, наставнике и ученике (лични подаци се не прикупљају).
* Сви учесници добијају сертификат о учешћу (електронски беџ) који издаје Заједнички истраживачки центар Европске комисије (Joint Research Centre).

**Шта се очекује од школе?**

* Да формира трочлани тим (директор/помоћник директора, стручни сарадник и наставник) који ће учествовати у онлајн обуци у трајању од 8 сати стручног усавршавања.
* Да на нивоу школе именује координатора за Селфи истраживање који ће реализовати информативне радионице за учеснике који ће учествовати у процесу самовредновања. Након реализације процеса самовредновања школски координатор ће од стране Завода добити релевантну потврду о учешћу.
* Да учествује на онлајн семинару који ће организовати Завод у сарадњи са ресорним министарством.
* Да организује самовредновање дигитале зрелости школе коришћењем Селфи инструмента који ће бити смештен на онлајн платформи Европске комисије.

**Начин пријаве и временски оквир за имплементацију Селфи инструмента**

* Свака школа пријављује **три** учесника на онлајн обуку коју је Завод припремио.
* Школе се пријављују попуњавањем електронског формулара у периоду од 6. 11. 2019. до 15 . 11. 2019. год. преко следећег линка: <http://bit.ly/Selfi2019>. Потребно је копирати овај линк у интернет прегледач (браузер) и попунити тражене податке.
* Онлајн обука која је посвећена оснаживању школа за употребу Селфи инструмента и коришћењу добијених резултата биће реализована у периоду 20. 11. 2019. до

15. 12. 2019. године.

* Самовредновање помоћу Селфи инструмента (попуњавање упитника на Селфи платформи) планирано је у периоду од 15. 01. до 14. 04. 2020. године.
* Након добијања извештаја школа ће планирати унапређивање рада.

Ако су Вам потребне додатне информације, можете нам се обратити на kaleksic@ceo.gov.rs.

**Уколико је Ваша школа учествовала у првој итерацији обуке и спровела самовредновање дигиталне зрелости, препоручујемо да поступак поновите у периоду 15. 01. до 14. 04. 2020. год. како бисте пратили напредак развоја школе.**

**О Селфи инструменту**

Селфи инструмент је ослонац школама да ефикасно и ефектно интегришу дигиталне технологије у школску праксу. Инструмент је настао на основу опсежних консултација са преко 200 стручњака из области образовне технологије и преко 5.000 запослених и ученика у европским земљама, а базира се на [Европском оквиру дигитално компетентне образовне установе](https://ec.europa.eu/jrc/en/digcomporg)[[2]](#footnote-2). Са укупно 83.394 учесника из 747 школа, Србија је једна од водећих земаља која је активно учествовала у развоју овог инструмента који је, на тај начин, у потпуности прилагођен нашем образовном контексту.

1. https://www.srbija.gov.rs/view\_file.php?file\_id=2312&cache=sr [↑](#footnote-ref-1)
2. https://ec.europa.eu/jrc/en/digcomporg [↑](#footnote-ref-2)